दुवै आयोजकको साँघुरो जित
चोटग्रस्त सुपर स्टार साम केरविना खेलिरहेको अस्ट्रेलियाले बिहीबार महिला विश्वकप फुटबल २०२३ मा विजयी सुरुआत गरेको छ ।
सिड्नी — चोटग्रस्त सुपर स्टार साम केरविना खेलिरहेको अस्ट्रेलियाले बिहीबार महिला विश्वकप फुटबल २०२३ मा विजयी सुरुआत गरेको छ ।महिला फुटबल महाकुम्भ : स्टेडियम अस्ट्रेलियामा आयरल्यान्डविरुद्ध गोल गरेपछि अस्ट्रेलियाकी कप्तान स्टेफ क्याथली साथीसँग खुसी साट्दै । अर्को खेलमा गोल गरेकी न्युजिल्यान्डकी हनाह विल्किन्सन (दायाँ) । तस्बिर : एपीअस्ट्रेलियाले सिड्नीस्थित स्टेडियम अस्ट्रेलियामा उपस्थित ७५ हजार समर्थकसामु प्रतियोगितामा डेब्यु गरिरहेको आयरल्यान्डलाई संघर्षपूर्ण खेलमा १–० ले हरायो । निमित्त कप्तानको भूमिकामा रहेकी स्टेफ क्याथलीले ५२ औं मिनेटमा पेनाल्टीबाट निर्णायक गोल गरिन् । खेलको दोस्रो हाफ पूर्णतः रोमाञ्चक रह्यो र जीवन्त खेल चलेको थियो । यो जितपछि अस्ट्रेलिया समूह ‘बी’ मा ३ अंक बटुलेको छ । यो नतिजाले अस्ट्रेलियालाई पहिलोपल्ट महिला विश्वकपको नकआउट चरण पुग्ने अभियानमा सहयोग पुग्नेछ । ‘यो तीन अंकका लागि म वास्तवमै असाध्यै खुसी छु,’ अस्ट्रेलियाली प्रशिक्षक टोनी गुस्ताभसनले भने, ‘प्रतियोगिताको पहिलो खेल महत्त्वपूर्ण हुन्छ । यो यस्तो खेल हो, जसमा टिकेर अगाडि बढ्न सकिन्छ । मैले लामो समय फुटबलमा बिताइसकें र यो अनुभवले भन्छ, केही जितका लागि वास्तवमै संघर्ष गर्नुपर्छ ।’अस्ट्रेलियाले चेल्सीका केरविना खेलेको थियो । उनी आफ्नो देशका लागि सर्वकालीन सर्वाधिक गोलकर्ता हुन् । पिडौंलाको चोटका कारण उनले कम्तीमा दुई खेल गुमाउन सक्नेछन् । आयरल्यान्डविरुद्धको खेल सुरु हुनु ठीक अगाडि केरले खेल्न नसक्ने बताइएको थियो । अस्ट्रेलियाको दोस्रो खेल यसै साता नाइजेरियाविरुद्ध रहेको छ । अस्ट्रेलियाले अन्तिम खेलमा ओलम्पिक च्याम्पियन क्यानडाको सामना गर्नेछ । त्यसअगाडि टिमको चिकित्सकीय टोलीले केरलाई तयार पार्न मिहिनेत गर्नेछन् । खेल हेर्न ७५ हजार ७ सय ८४ दर्शक उपस्थित थिए । त्यसमध्ये अधिकांश आयरल्यान्ड समर्थक थिए । अस्ट्रेलियाली महिला फुटबलका लागि यो कीर्तिमान दर्शक संख्या हो । त्यसअघि मेलर्बनमा भएको मैत्रीपूर्ण खेलमा अस्ट्रेलियाले फ्रान्सको सामना गर्दा ५० हजार ६ सय २९ दर्शक उपस्थित थिए । स्पेन र इंग्ल्यान्डमाथिको जितको पृष्ठभूमिमा अस्ट्रेलियाले आयरल्यान्डलाई पनि हराएपछि घरेलु टिमलाई उपाधिको प्रवल दाबेदार मान्न सुरु भएको छ । हारका बावजुत पनि आयरल्यान्डकी प्रशिक्षक भेरा पाउवले आफ्नो टिमको प्रदर्शनले खुसी रहेको बताइन् । उनले भनिन्, ‘यो यस्तो खेल रह्यो, जसमा नतिजा हाम्रो पक्षमा पनि जान सक्थ्यो । हाम्रा खेलाडीले योजनाअनुसार नै खेले र यो प्रदर्शनमा म निकै गर्व गर्छुं । यो खेलले हामी जस्तै प्रतिद्वन्द्वीविरुद्ध पनि खेल्न सक्षम छ भनेर प्रमाणित भएको छ । हामी विश्वको जुनसुकै बलियो टिमको पनि सामना गर्न सक्छौं र हामीलाई कसैको पनि भय छैन ।’न्युजिल्यान्ड–नर्वेअकल्यान्ड– न्युजिल्यान्डले महिला विश्वकपको पहिलो जित निकाल्ने क्रममा बिहीबार नर्वेलाई १–० ले हरायो । विश्वकपको पहिलो जित निकाल्ने क्रममा न्युजिल्यान्डले पूर्व विश्व विजेता नर्वेलाई स्तब्ध पारेको हो । दोस्रो हाफको तेस्रो मिनेटमा हनाह विल्किन्सनले निर्णायक गोल गरिन् । उनले यसका लागि ज्याकी हान्डको क्रस उपयोग गरेकी थिइन् । यो खेल हेर्न इडेन पार्कमा कीर्तिमान ४२ हजार १ सय ३७ दर्शक उपस्थित थिए । खेलको ८९ औं मिनेटमा रिया पेरसिभल ८९ औं मिनेटम प्राप्त पेनाल्टीमा गोल गर्न चुकिन् र यसले न्युजिल्यान्डको जित अन्तर फराकिलो हुन सकेन । नर्वे सन् १९९५ को विश्वकप विजेता हो, तर टोलीले न्युजिल्यान्डविरुद्ध आफ्नो प्रतिष्ठाअनुसार प्रदर्शन गर्न सकेन । जितपछि न्युजिल्यान्डकी कप्तान अली रिलेले भनिन्, ‘यो जितप्रति हामी सबैलाई गर्व छ र यसले अबको पुस्ताका लागि यो खेलमा प्रवेश गर्न प्रेरित गर्नेछ । हामीले प्रमाणित गरेका छौं, हामी राम्रो प्रदर्शनलाई सक्षम छौं ।’ प्रतियोगिता सुरु हुने बिहान भने अकल्यान्डको व्यापारिक केन्द्रमा गोली चलेको थियो । त्यसले प्रतियोगिताको उद्घाटन समारोह ओझेलमा पर्ने डर थियो । तर त्यस्तो केही भएन । घटनामा बन्दुकधारीसँग अन्य दुईको मृत्यु भएको थियो । अन्य ६ जना घाइते भएका छन् । न्युजिल्यान्डका प्रधानमन्त्री क्रिस किपकिन्सले बन्दुकधारी कुनै प्रकारको आतंकवादी नभएको र पूरा घटनाक्रम पछाडि कुनै राजनीतिक तथा धार्मिक कारण नरहेको पनि बताएका छन् । घाइते हुनेमा एक प्रहरी रहेका छन् । 